fi fi fi id fi fi fr tr fi fi fi fi fi fi fi fi fi fi fi fi fi fi fi fi fi fi fi fi en fi fi fi fi fi fi fi fi fi fi fi fi fi fi fi en fi fi fi fi fi fi fi fi fi fi fi et fi fi fi fi fi fi fi fi fi fi fi fi fi fi fi en fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi et fi fi fi fi fi fi fi fi fi fi fi fi et fi fi fi fi fi fi fi fi fi fi fi ru fi es fi fi fi fi fi fi fi fi fr fi fi fi fi fi fi fi fi fi en fi fi fi fi tr tr fi en fi en en en da fi fi fi fi fi eo fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi zh en en en fi fi sv en en fi uk fi fi fi fr fi fi fi en fi fi fi
Uncategorized Archives - Sivu 4 11:stä - Wikimedia Suomi
EU:n yleisen tietosuoja-asetuksen tullessa voimaan 25.5.2018 yritykset, yhdistykset ja yhteisöt ovat kirjoittaneet ja julkaisseet selvityksiä siitä, miten ne hoitavat henkilötietosuojaansa. Asetuksen perusajatus on lisätä ja selvittää kansalaisten oikeuksia heitä itseään koskevien tietojen käsittelyyn, tallentamiseen ja saamiseen.
Nyt julkaistun luonnoksen eli Wikimedia Suomen tietosuojakäytännön eräs lähtökohta oli Wikimedia Sverigen vastaava, sekä erilaiset kokoukset, seminaarit ja keskustelut joihin osallistuimme. Wikipedian osalta aiheesta on keskusteltu jonkin verran muun muassa ylläpitäjien keskustelusivulla.
Yleisestä henkilötiedon suojauksesta eli GDPR:stä on keskusteltu viime aikoina varsin vähän kansainvälisessä Wikimedialiikkeessä. Asia ei ollut esillä Berliinin Wikimediakonferessissa, ja pari viikkoa sitten EUn tekijänoikeusasioita seuraavassa tapaamisessa Brysselissä asiasta keskusteltiin lähinnä käytäväpuheissa. Eräs ruotsalainen osallistuja totesi, että asiaa voisi selvittää loputtomiin, mutta toisaalta hänen näkemyksensä mukaan ei ole myöskään syytä olla suuresti huolissaan euroopalaisten Wikimedia-chaptereiden eli jaostojen henkilötietosuojasta.
Suomen ja Ruotsin lisäksi myös ainakin Wikimedia Deutschlandin piirissä on pohdittu henkilötietosuojaa. Wikimedia Foundationin taholta ei ole tullut ohjeita tietosuoja-asioista. Kyseessä saattaa olla laissez-faire strategia, jossa luotetaan siihen, että myös EU-asetus turvaa henkilötietosuojan Wikimediaperheen sisältöjen osalta. Foundationin yksityisyyden suojaa (Privacy Policy) koskevat sivut on perusteellisesti laadittu.
Anonyymisyyden huomioiminen ja kunnioittaminen kansainvälisen Wikimedialiikkeen tapaan lienee suurin ero, missä Wikimedia Suomen tietosuojakäytäntö poikkeaa yhdistysten vastaavista. En ainakaan tiedä sellaista yhdistystä tai selvitystä, jossa anonyymisyys olisi perusarvo tai oleellinen osa yhteisön henkilötietosuojaa. Kuten asiakirjassa todetaan, anonyymisyyttä ei voi pitää täydellisesti yllä jaettaessa huomattavampia rahanarvoisia palkintoja tai tilattaessa matkoja tai muita palveluita. Rajat sille asettaa tilinpito ja tilintarkastus, kun yhdistyksen varojenkäyttöä valvotaan tarkasti.
Wikimedia Suomen hallitus on siis käsitellyt paperin ja se on nyt keskusteltavana ja kommentoitavana jaoston sivulla. Asiakirjaa esitetään hyväksyttäväksi sunnuntaina 27.5.2018 pidettävälle kevätkokoukselle. Hallituksen piirissä oli myös puhetta siitä, että yhdistyksen tietosuojakäytäntöä voidaan tarvittaessa myös muuttaa, jos tarvetta ja aihetta siihen on.
Tervetuloa keskustelemaan aiheesta joko verkkosivulla tai kevätkokouksessa!
Julkaistu 10.05.2018 kategoriassa Uncategorized, kirjoittanut kulttuurinavigaattori.
Sata naista Wikipediaan Kaisa-kirjastossa 8.3.2016
Kaksi vuotta sitten Wikimedia Suomi, Wikipedia ja suuri joukko yhteistyökumppaneita järjestivät kansainvälisenä naistenpäivänä sata naista Wikipediaan -tapahtuman, jossa kirjoitettiin yli sadasta naisesta Wikipedia-artikkelit. Se on yhä Suomen suurin Wikipedia-muokkaustapahtuma.
Tänä vuonna järjestämme naistenpäivänä editathonin yhteistyössä Ancient Near Eastern Empires -tutkimusyksikön kanssa sekä parannamme Wikipediassa artikkeleita naistenviikon kilpailulla. Teema jatkuu 8. toukokuuta Tiedekulmassa  Wikigap-tapahtumalla.
Ennen kuin Wikiproject Women Scientist aloitti naistietelijöistä kertovien artkkeleiden systemaattisen kehittämisen. Ne olivat englanninkielisessä Wikipediassa huonompia kuin  artikkelit keskimäärin. (lähde ja mittaustapa)
Naisia on Wikipedian muokkaajissa huomattavasti vähemmän kuin miehiä. Art+Feminismin mukaan vain 10% muokkaajista on naisia. Naisten ja muiden vähemmistöjen äänet jäävät huomiotta kun valtavirta jatkaa mieskeskeisen historiankirjoituksen perinnettä. Art+Feminism sanoo nettisivuillaan:
Gaps in the coverage of knowledge about women, gender, feminism, and the arts on one of the most visited websites in the world is a big problem and we need your help to fix it.
Ympäri maailmaa Wikimedia-yhteisöissä on järjestetty erilaisia projekteja ja tempauksia teeman ympärillä. Art+Feminism on iso aloite, johon jopa Stanfordin yliopisto on tarttunut. Women in Red on myös projekti, johon olette saattaneet törmätä. Näin naistenpäivänä Unescon päämajassa pidetään iso muokkaustapahtuma Wiki4women, johon on mahdollista osallistua myös virtuaalisesti.
Ruotsin suurlähetystöjen kanssa yhteistyössä tehtävät WikiGap-tapahtumat.
Paikalliset Wikimedia-yhteisöt järjestävät naistenpäivänä yhdessä Ruotsin suurlähetystöjen kanssa Wikigap-nimellä kulkevia muokkaustapahtumia noin 40 maassa. Suomen Wikigap-tapahtuma on puolestaan 8.5. ja sen keskiössä ovat naiset tieteessä, politiikassa ja liike-elämässä.
Wikimedia-liikkeen tavoite on tuoda monipuolista tietoa kaikille maailman kansalaisille kaikilta maailman kansalaisilta. Kirjoittajien homogeenisyys vaikuttaa luotuihin artikkeleihin. Tarvitsemme siis kaikkien ääniä, jotta Wikipedia pystyy kertomaan maailmasta ilman vääristymiä.
Suomen 8. toukokuuta pidettävään Wikigap-tapahtumaan ilmoittautuminen
Johanna Janhonen (Piilotettu aarre -blogi),  16.3.2016, Sata naista Wikipediaan
Veera Ristikartano (Helsingin Yliopisto), 9.3.2016, Vai­kut­ta­ja­nai­set mars­si­vat Wi­ki­pe­di­aan
Helsingin Sanomat julkaisi  tänään hienon artikkelin naisten osuudesta lehden sisällössä. HS:n mukaan kuluneen kuukauden aika jutuissa esiintyneistä ihmisistä naisia oli 30%. Tämä vastaa artikkelin mukaan yleisestikin uutismediaa, missä naisten edustus on noin kolmasosa. Naiset ovat aliedustettuina etenkin talouden, politiikan, ulkomaan ja urheilun aihepiireissä, kun taas miehet ovat joissain aiheissa aliedustettuina; näitä ovat esimerkiksi vanhemmuus, parisuhde, terveys ja muut arjen asiat.
Vaikka sitoudumme lisäämään naisten määrää sisällöissämme, kyse ei ole vain numeerisesta määrästä. Sukupuolten mekaaninen kiintiömalli ei ole tavoitteemme. Olennaisempaa on miettiä, millaisissa rooleissa naiset ja miehet esiintyvät ja mistä aihepiireistä eri sukupuolet puhuvat.
Lehti, jossa naisia ja miehiä olisi yhtä paljon, mutta jossa miehet puhuisivat turvallisuuspolitiikasta ja naiset perheen asioista, ei olisi tasa-arvoinen.
(Erja Yläjärvi ja Anu Ubaud, ”Naisten osuus HS:n jutuissa on kolmannes, ja se on liian vähän – Sitoudumme edistämään tasa-arvoa, laskuri kertoo HS:n tilanteen reaaliajassa”, HS 8.3.2018)
Kirjoittajien mukaan sukupuoli on kuitenkin vain yksi tärkeä aspekti, ja myös trans- ja muunsukupuoliset tulisi huomioida. Sukupuolten moninaisuuden lisäksi ihmisiä pitäisi kuulla mm. yli etnisten, uskonnollisten ja yhteiskunnallisten rajojen.
Julkaistu 08.03.2018 kategoriassa Uncategorized, kirjoittanut tiakangaspunta.
Wikimedia-liikkeen jättitapahtuma Ruotsiin 2019 – Wikimania ensi kertaa Pohjoismaissa
Wikimedia Sverige isännöi Wikimania-tapahtumaa Ruotsissa kesällä 2019.
Wikimania on vuosittainen kansainvälinen konferenssi Wikimedia Foundationin eri wikiprojektien käyttäjille. Tapahtuma on järjestetty eri puolilla maailmaa vuodesta 2005 alkaen ja heinäkuussa 2018 se järjestetään Kapkaupungissa, Etelä-Afrikassa.
Asiasta tiedotti Wikimedian ohjauskomitea ja Wikimedia Foundation torstaina 7. helmikuuta. Ruotsi voitti tarjouskilpailun tapahtuman järjestämisestä, johon osallistuivat myös Armenia, Perth ja Praha.
Valinnan tehnyt komitea ilmoittaa arvostavansa Wikimedia Sverigen kiinnostusta tapahtuman järjestämiseen ja arvelee, että Wikimanian järjestäminen edistää mahdollisuutta edistää Wikimedian projekteja Ruotsissa. Painopiste olisi julkisessa taiteessa, jossa Ruotsin Wikimedia on ollut erityisen aktiivinen.
Konferenssin tarkka paikka ilmoitetaan myöhemmin. Ruotsin tarjoushakemuksen mukaan Wikimania olisi joko Tukholmassa tai Göteborgissa ja ajankohta olisi heinäkuussa tai elokuussa 2019. Suunniteltu osallistujamäärä on tuhat henkeä.
Wikimedia Sverigessa on kuusi palkattua työntekijää, ja tarkoituksena on työskennellä yhteistyössä henkilökunnan ja vapaaehtoisten kanssa sekä muiden pohjoismaisten jaostojen (Chapter) kanssa.
Wikimedia Suomi onnittelee Ruotsin Wikimediaa valinnan johdosta ja on valmis yhteistyöhön niin Wikimedia Ruotsin, kuin perusteilla olevan pohjoismaisen Wikimedia-yhteistyöorganisaation puitteissa. Nyt suomalaisille tarjoutuu mahdollisuus osallistua joukoittain Wikimaniaan ja esitellä projektejamme kansainvälisellä foorumilla.
Jo pitkään kehitteillä olevan Nordic Wikimedian tai Wikimedia Nordicin organisaatio muistuttaisi Wikimedian alueellisia organisaatiota, kuten CEE:ta eli Keski- ja Itä-Euroopan Wikimedioiden ja Wikipedioiden yhteistyöorganisaatiota. Wikimedia Nordiciin kuuluisivat Tanska, Islanti, Ruotsi, Norja, Suomi, Viro, Latvia ja Liettua.
Julkaistu 07.02.2018 kategoriassa Uncategorized, kirjoittanut kulttuurinavigaattori.
Wiki Loves Monuments 2017 – kansainvälisen kilpailun tulokset on julkistettu
Khandoban temppeli, kansainvälisen kilpailun voittajakuva. Kuvaaja: PKharote (CC BY-SA 4.0)
Wiki Loves Monuments -kilpailun kansainvälinen osio on saatu päätökseen. Kilpailuun osallistui tänä vuonna 54 maata ja aluetta, joiden kansallisten kilpailujen kymmenen parasta jatkoivat kansainväliseen kilpaan.
Kansainvälisen kilpailun tuomaristo arvioi kuvia kolmen pääseikan kannalta. Nämä kriteerit olivat tekninen laatu, omaperäisyys sekä hyödyllisyys Wikipedian kannalta.
Kansallisten kilpailujen voittajista 489 kuvaa jatkoivat kansainväliseen tuomarointiin. Tuomarit arvioivat kuvat 1–5 tähden asteikolla paremmuusjärjestykseen, jolloin kuvista saatiin pienempi valikoima. Tässä vaiheessa tuomarit pääsivät myös keskustelemaan kuvista, joita oli mahdollista myös poistaa jos tuomarit kokivat että ne eivät olleet top 20 -sijoituksen arvoisia.
Lopuksi tuomarit tekivät oman top 20 -listauksensa. Tässä listassa paras kuva sai 20 pistettä, toiseksi paras 19 pistettä ja niin edelleen. Kuvien lopulliset yhteenlasketut pistemäärät asettivat ne paremmuusjärjestykseen – ja näin saatiin WLM 2017 voittajat! [1]
Jurmon kylä ulkosaaristossa. Kuvaaja: Sampo Kiviniemi (CC BY-SA 4.0)
Suomi ei ensimmäisellä osallistumiskerrallaan päässyt parhaiden joukkoon, vaikka Suomen voittajat olivatkin upeita. Kansainvälisen kilpailun voittajat ilmoitettiin ripotellen pitkin päivää kilpailun Instagrammissa ja Twitterissä, ja lopulliset 15 parasta on julkaistu mm. kilpailun nettisivuilla.
Kilpailuun osallistui kaiken kaikkiaan yli 245 000 kuvaa ja yli 10 000 kuvaajaa. Onnittelut voittajille, niin kotimaisille kuin kansainvälisillekin!
Paviljonki luolassa Thaimaassa. Kuvaaja: BerryJ (CC BY-SA 4.0)
Baitul Mukarramin moskeija Dhakassa. Kuvaaja: Azim Khan Ronnie (CC BY-SA 4.0)
‘Monumental’ winners from the world’s largest photo contest showcase history and heritage – blog.wikimedia.org
wikilovesmonuments.org – kilpailun viralliset nettisivut
Galleria suomalaisista Wiki Loves Monuments -valokuvista
Julkaistu 14.12.2017 kategoriassa Uncategorized, kirjoittanut tiakangaspunta.
Wikimedia Suomi ry:n yhdistyksen kokous ja uusi hallitus
Wikimedia Suomen syyskokous käsitteli lauantaina 25.11.2017 yhdistyksen ensi vuoden toimintaa (linkki toimintasuunnitelmaan).  Kokous valitsi hallituksen puheenjohtajaksi Heikki Kastemaan. Hallituksessa jatkavat Minna Turtiainen, Teemu Perhiö ja Tero Toivanen sekä uusina jäseninä hallitukseen valittiin Hanna Mäki ja Jaakko Pirinen.
Wikimedian hallitus palkitsi käyttäjät Htm, Risukarhi, Aulis Eskola, Haltiamieli, Petri Lassi ja Tappinen ansiokkaasta työstä Wikipedian ja Wikimedian hyväksi.
Julkaistu 27.11.2017 kategoriassa Uncategorized, kirjoittanut tiakangaspunta.
Wikipedian Suomi100 suosittu maailmalla
Käyttäjänimi Hkoala kirjoitti artikkelin Kurjenrahkan kansallispuistosta unkarinkieliseen Wikipediaan.
Kun Wikipedian Suomi 100 International Challenge alkoi 1. marraskuuta keskiyöllä Suomen aikaa, kului vain tunti kun ensimmäinen kilpailija tallensi työnsä tuloksia. Chilessä asuva käyttäjä paransi espanjankielistä Elias Lönnrotista kertovaa artikkelia. Aamulla talletettiin uusi artikkeli Bengtskärin majakasta ranskaksi.
Maanantaihin 13. marraskuuta mennessä kilpailussa oli luotu 123 uutta artikkelia, 87 919 sanaa, 358 kuvaa ja 1 269 lähdeviitettä. Ahkerimmat osallistujat ovat olleet ranskan, unkarin ja venäjänkielisistä wikeistä, mutta osallistujia on myös muun muassa seuraavien kielten Wikipedioihin: azeri (az), burjatia (bxr), kiina (zh), japani (ja), livvinkarjala (olo), baski (eu) ja ersänkieli (myv) ja oksitaani (oc).
Kansainvälinen haastekisa pyörii Wikipediassa marraskuun ajan. Sen lähtökohta on lista sadasta Suomea käsittelevästä aiheesta. Näistä aiheista kertovia artikkeleita kirjoitetaan erikielisiin Wikipedioihin, ja artikkeleita parannetaan lisäämällä niihin kuvia ja lähdeviitteitä. Kirjoittajat saavat pisteitä työpanoksensa perusteella, eniten pisteitä keränneet palkitaan.
Ajatus kilpailun järjestämiseen tuli suomenkielisen Wikipedian muokkaajilta. Alkuperäinen luettelo on suomeksi, ja siihen pääsi mukaan artikkeleita jotka ovat käyneet läpi jonkinlaisen laatuarvioinnin. Niistä 25 artikkelia on saanut ”suositeltu artikkeli” -tähden, joten niiden katsotaan kuuluvan Wikipedian parhaimmistoon. Kilpailun alkaessa jokaisesta aiheesta oli myös ainakin lyhyt englanninkielinen versio.
Kirjoittajat voivat joko kääntää artikkeleita suomesta tai englannista, tai kirjoittaa kokonaan uutta tekstiä, mahdollisesti hyödyntäen muihin kieliversioihin linkitettyä lähdekirjallisuutta.
Aiheiden valinnassa suomenkielisen artikkelin laatu ja kokoelman monipuolisuus ovat olleet tärkeimmät periaatteet. Henkilöartikkelit ulottuvat Mikael Agricolasta tennispelaaja Jarkko Niemiseen. Matkailijaa voisivat kiinnostaa kaupunkiartikkelit, kansallispuistot tai Mannerheimin ratsastajapatsas. Suomeen muuttanut taas saattaisi haluta tarjota sukulaisilleen näiden äidinkielellä tietoa Suomen koululaitoksesta, saunasta ja Marimekosta. Aiheita on myös luonnosta, historiasta ja urheilusta.
Jokainen voi siis osallistua omalla tai osaamallaan kielellä – myös suomeksi – kilpailuun marraskuun loppuun mennessä. Tervetuloa kisaamaan!
Julkaistu 13.11.2017 kategoriassa Uncategorized, kirjoittanut kulttuurinavigaattori.
2300 kuvaa 30 päivässä
Turun Tuomiokirkon alue. (Kuvaaja: Zache, Lisenssi: Creative Commons BY-SA)
Suomen ensimmäinen Wiki Loves Monuments -valokuvauskilpailu on nyt päättynyt ja seuraavaksi tiedossa on kuvien arviointi.
Kilpailu oli käynnissä koko syyskuun ajan, ja Wikimedia Commonsiin lisättiin tänä aikana Suomesta yli 2000 kuvaa. Yhteensä kuvia ladattiin 2300, mutta näistä 100-200 oli järjestäjien ottamia kuvia, jotka eivät osallistu kilpailuun. Osallistujia puolestaan oli 90 ja näistä yli puolet oli sellaisia, jotka olivat luoneet tunnuksen kilpailun aikana.
Iloksemme voimme todeta, että kilpailuun ladattujen kuvien määrä on kansainvälisilläkin mittareilla erittäin hyvä, ylittäen odotuksemme. Myös kuvien laatu näyttää hyvältä! Kansainvälisissä tilastoissa pääsimme sijalle 19 yhteensä 52 osallistuneesta maasta, eli selvästi keskiarvon paremmalle puolelle.
Viisihenkinen tuomaristomme arvioi seuraavaksi kuvat. Kansallisen kilpailun voittajakuvat julkistetaan 31.10. Ja ne pääsevät mukaan kansainväliseen kilpaan. Odotamme jännityksellä millaiset kuvat lähtevät edustamaan Suomea maailmalle!
Tahdomme kiittää kaikkia kilpailuun osallistuneita arvokkaasta panoksesta. Toivomme, että jatkatte tulevaisuudessakin Wikimedian parissa. Nyt joudumme kaikki jännittämään voittajia, mutta jokainen Suomen mittaamattoman hienoa kulttuuriperintöä tallentanut on meidän silmissämme voittajia!
Julkaistu 01.10.2017 kategoriassa Uncategorized, kirjoittanut zache.
Wikipedistit ratkaisivat ”Huutokonttorin reliefin” alkuperän
Kaksi wikipedistiä ratkaisi Helsingin Jätkäsaaren Huutokonttorin talon päädyssä olevan reliefin alkuperätiedot. Tekijä on kuvanveistäjä Eino Räsänen ja teos nimeltä Satama on valmistunut vuonna 1959.
Tiedon lähteille yritettiin päästä viime kesästä asti ilman tuloksia. Läpimurto tapahtui syyskuussa ja sen tekivät suomenkielisen Wikipedian käyttäjänimimerkit Risukarhi ja Htm. Selvitys ja keskustelu aiheesta käytiin Wikipedian Kahvihuoneessa
On harvinaista ja erikoista, että julkisesti esillä olevan taideteoksen alkuperätietoja ei ole saatavilla. Miten tietojen lähteille päästiin?
Koska mitään tietoa ei ollut saatavilla, teoksen alkuperää yritettiin aluksi haarukoida ikonografisin menetelmin. Itse päättelin syntyajaksi sotien jälkeistä aikaa. Esitettiin myös ehdotuksia attribuointiin, eli siihen, kuka tekijä voisi olla. Tuotiin esille myös menetelmällisiä ideoita siihen, miten tiedon lähteille voisi päästä.
Nämä olivat kuitenkin vain arvailuja, jotka eivät johtaneet tuloksiin. Olisi ollut liian työlästä esimerkiksi kahlata kaikki sanoma- ja aikakauslehdet vuosilta 1945-1965.
Käyttäjä Risukarhi arveli löytävänsä tekijän nimen itse teoksesta ja kävi paikalla katsomassa reliefiä. Hän kertoo havainneensa: ”Vasemmassa alakulmassa olevien lyhteiden yläpuolelle on kuin onkin kaiverrettu nimi Eino Räsänen” Hän huomasi myös, että ”Alemmassa ritilässä tonkkien ja ihmisten jalkojen välissä on myös vuosiluku, joka näytti olevan 19X9.” Kun tekijän kaivertama nimi ei näkynyt aikaisemmin teoksesta otetusta kuvasta, käyttäjä Htm kuvasi teoksen kohdan kameran tarkemmalla optiikalla ja resoluutiolla.
Omiin havaintoihin, päätelmiin tai olettamuksiin perustuva tieto on niin sanottua primaaritietoa, eikä se sellaisenaan sovellu tietosanakirjan lähteiksi. Taideteoksissa ja muistomerkeissä on kuitenkin toisinaan vihjeitä ja vinkkejä, joiden avulla voidaan päästä Wikipedian hyväksymille ”oikeille” tietolähteille, eli tarkistettaviin toissijaisiin lähteisiin.
Tekijän nimen ja valmistumisvuoden vahvistuttua alkoi tietojen etsiminen taiteilijasta julkaistujen tietojen kautta. Reliefiä ei mainita Eino Räsäsen julkaistuissa ansioluetteloissa, mutta niistä löytyi tieto siitä, että hän oli voittanut Helsingin kaupungin järjestämän kuvanveistokilpailun vuonna 1958. Lisäksi Risukarhi huomasi, että Suomen taiteen vuosikirjassa 1958-1959 oli maininta siitä, että Helsingissä oli paljastettu toukokuussa 1959 Eino Räsäsen reliefi Satama.
Kummastusta herätti, että tietojen mukaan reliefi olisi paljastettu ”satamamiesten huoltorakennuksessa Katajanokalla”. Selvitettäväksi jäi, miksi ja milloin reliefi olisi siirtynyt Katajanokalta Jätkäsaaren Huutokonttorin päätyyn. Ilmeisesti tästä teoksen siirrosta johtuu se, että teosta ei mainita Helsingin taidemuseon HAMin julkisten teosten luettelossa, vaikka tietojen mukaan teos olisi alun perin kaupungin järjestämän veistoskilpailun voittaja.
Huutokonttorin reliefi on äärimmäinen esimerkki siitä, miten puuttellisia julkisen taiteen provenienssitieto, eli luotettaviin lähdeaineistoihin perustuvat perusfaktat taideteoksen alkuperästä ja omistajuudesta saattavat toisinaan olla. Eino Räsäsen Satama-teoksen tietojen selville saamiseksi tehtiin melkoinen salapoliisityö. Kunnia ja kiitos kuuluu vaivan nähneille wikipedistelle ja muille tosiasioita selvittäneille.
Kesän ja syksyn aikana on edennyt projekti, jonka tarkoituksena on saada kaikki Suomen julkiset taideteokset ja muistomerkit yhtenäiseen ja kattavaan luetteloon Wikipediaan. Luettelointi on alkanut jo 43 kaupungin tai kunnan teoksista.
Jokainen on tervetullut antamaan panoksensa laatimalla luetteloita, etsimällä tietoja tai valokuvaamalla kohteita. Kaikki julkiset teokset ja muistomerkit eivät ole yhtä visaisia kuin Huutokonttorin reliefi.
Julkaistu 19.09.2017 kategoriassa Uncategorized, kirjoittanut kulttuurinavigaattori.
Kuljettaessa Helsingin Jätkäsaareen Mechelininkadulta tullaan ensin kadulle nimeltä Jätkäsaarenlaituri ja sitten katu muuttuu Tyynenmerenkaduksi. Oikealle johtaa Välimerenkatu. Risteyksessä on Jätkäsaaren uusien kerrostalojen lomaan jäänyt matalahko tiilirakennus, jota sanotaan Huutokonttoriksi.
Rakennuksen paikalle kerääntyivät 1900-luvun alusta alkaen niin sanotut satamajätkät eli vähän arvostetut, raskasta lastaustyötä tehneet miehet. Satamajätkät tekivät kuitenkin tärkeää työtä, kun he sananmukaisesti kantoivat harteillaan muun muassa Suomen ulkomaanvientiä ja -teollisuutta purkamalla ja lastaamalla laivoja. Työ tehtiin käsin ja miehet huudettiin laivalastien purkutöihin päivittäisen tarpeen mukaan.
Huutokonttori toimi myös Jätkäsaaren sataman sosiaalitilana. Nykyisin suojellussa rakennuksessa on kahvila-ravintola sekä Jätkäsaaren kirjasto. Kaksikerroksinen talo valmistui vuonna 1937 Gunnar Taucherin suunnittelemana ja kolmikerroksinen laajennusosa vuonna 1955.
Kuka tietää, kuka teki tämän reliefin, mikä sen nimi on ja milloin se on valmistunut?
Huutokonttorin talon päädyssä on pronssireliefi, joka kuvaa satamajätkiä ja elämää Jätkäsaaressa sen satama-aikoina. Taustalla on kaksi naista joista toinen kantaa olallaan, toinen käsillään raskaita esineitä. Keskellä on kolme kumartunutta miestä, joista kaksi kantaa selässään säkkejä, yksi on nostamassa ilmeisesti laivan kiinnitykseen käytettävää ketjua. Oikeassa ja vasemmassa alareunassa on astioita ja muita esineitä, taustalla on neljä laivaa ja majakka.
Reliefi on melko kookas, yli kaksi metriä leveä ja pari metriä korkea. Ihmishahmot ja esineet on tehty huolellisesti, tyylitellen. Arvelen työn valmistuneen 1950-luvulla, koska se kuvastaa sitä selviytymisen halua ja yhteisöllisyyden tunnetta, joka oli tavallista Suomen jälleenrakennuskauden aikoihin tehdyssä julkisessa taiteessa.
Kävin kuvaamassa reliefin Wikipediaan kesäkuussa, mutta Jätkäsaaren kirjastossa ei tiedetty mitään reliefistä. Kysyin kirjastonhoitajalta -palvelusta (vastaukset tässä) mutta useista paikoista kyseltyään kirjastonhoitajakaan ei päässyt selville asiasta. Monet Facebook-kaverini ovat arvelleet, mihin aikaan tai kenelle tekijälle Jätkäsaaren reliefi saattaisi kuulua. Kun teoksen valmistumis- tai paljastusvuotta ei tiedetä, on vaikea tavoittaa niitä arkistolähteistä käsin.
Kukaan ei siis ole pystynyt tähän asti selvittämään Jätkäsaaren Huutokonttorin reliefin mysteeriä. Jotta tästä teoksesta otettu valokuva ja reliefin tiedot voitaisiin liittää Wikipedian luetteloon julkisista taideteoksista ja muistomerkeistä, tarvitaan tietoa ”mustaa valkoisella” eli julkistettu, jokaisen tarkistettavissa oleva lähde siitä, kuka tämän pronssiteliefin on tehnyt, mikä sen nimi on ja minä vuonna se on paljastettu.
Jos tiedät jotain tästä asiasta, vastaa vaikka sähköpostitse Wikimedia Suomen sähköpostiin info at wikimedia.fi
Julkaistu 09.09.2017 kategoriassa Uncategorized, kirjoittanut kulttuurinavigaattori.
Wiki Loves Monuments -kilpailun ensimmäinen viikko
Ahlaisten kirkonkylä vuonna 2016, Kuvaaja: Jorma Lindqvist, Lisenssi: CC by-sa 4.0
Ensimmäinen viikko Wiki Loves Monuments -kilpailua on takana. Nyt on siten sopiva aika kirjoittaa toteutuksesta sekä miten tehdyt asiat ovat ensimmäisen viikon aikana toimineet. Tärkein aluksi mainittava asia on se, että kuvia on tähän mennessä saatu yli 300, ne ovat upeita ja kilpailuun voit osallistua tästä linkistä.
Wiki Loves Monuments on siis valokuvauskilpailu, jonka ideana on koota vapaasti käytettäviä valokuvia yhteiseen kuvapankkiin siten, että tarjotaan helppo ja houkutteleva väylä niiden tallentamiseen. Tämä on kuitenkin vain toinen puoli asiasta. Kuvaajalle näkymättömämpi puoli on se, että kilpailussa pyritään kirjaamaan kuvien yhteyteen myös täsmällisesti tieto siitä mitä kuvassa on.
Tämä tapahtuu Wiki Loves -kilpailuissa siten, että kuva tallennetaan valitsemalla kuvattu kohde listalta tai kartalta. Tehdyn valinnan perusteella kuvien yhteyteen tallennetaan kuvattavan asian tunniste sekä muita tietoja. Tunnisteet joita käytämme tässä kuvien sitomiseen kohteisiinsa ovat Wikidata, RKY ja muinaisjäännösrekisteri -tunnisteet.
Seuraavaksi siitä miten tämän toteutimme.
Käytännössä koko systeemi toimii tavalla tai toisella Wikidatan päällä johon olemme tallentaneet tiedot kuvattavista kohteista. Tämän jälkeen loimme Wikipediaan luettelot kuvattavista kohteista siten, että listasimme SPARQL-kyselykielellä ne kohteet, joilla on joko RKY- tai muinaisjäännösrekisteritunniste TAI ne ovat tunnisteen sisältävien Wikidata-kohteiden osia.
Tallennetut tiedot ovat tämänkaltaisia:
Ahlaisten kirkonkylä (Wikidata id: Q23870383)
Wikidatasta kohteet haetaan seuraavankaltaisella SPARQL-kyselyllä:
#Wiki Loves Monuments Finland SELECT ?item ?itemLabel ?rkyid ?mjid ?coord ?image WHERE { { ?item wdt:P361 ?rky . ?rky wdt:P4009 ?rkyid . } UNION { ?item wdt:P4009 ?rkyid . } UNION { ?item wdt:P4106 ?mjid. } UNION { ?item wdt:P361 ?mj . ?mj wdt:P4106 ?mjid . } OPTIONAL { ?item wdt:P625 ?coord } OPTIONAL { ?item wdt:P18 ?image } SERVICE wikibase:label { bd:serviceParam wikibase:language "fi". } }
Voit kokeilla kyselyä linkistä https://tinyurl.com/wlm-fi-sparql1
Linkistä avautuvalla sivulla kysely ajetaan klikkaamalla vasemman alakulman “play”-kolmiota. Tuloksen tultua kolmion alapuolella olevasta hampurilaismenusta voi valita miten tulokset näytetään. Tulostusmuodoista myös “map” ja “image grid” ovat tälle haulle käyttökelpoisia.
Wikipedian luetteloihin tiedot siirtyvät siten, että ListeriaBot tallentaa luettelot Wikipediaan kerran tai kaksi päivässä. Wikipedian kannalta luettelo on siis samanlaista wikikoodia kuin mitä ihmiset kirjoittavat eikä luettelo päivity dynaamisesti kuin pieneltä osin.
Tässä on esimerkki luettelosta. Sivun wikikoodista näkee koko SPARQL-kyselyn. Esimerkissä käytetyn rivi-mallineen tulostuksen toteuttaa tämä moduuli.
Karttakäyttöliittymässä kohteet hakevan SPARQL-kyselyn näkee  kun valitsee kartan oikeassa yläkulmassa olevasta hampurilaismenusta kohdan SPARQL-suodatin. Kartta saa sen kartalle johtavan linkin mukana.
Luetteloiden lisäksi meillä on käytössä erillinen Wikishootme-sivusta muokattu mobiilikartta. Teknisesti tämä on Leaflet-karttakirjastoa ja OpenStreetMap-karttaa käyttävä karttasivu. Kartalla näkyvät kohteet haetaan tällä SPARQL-kyselyllä.
Sekä Wikipedian luettelot, että mobiilikartta tallentavat kuvan siten, että ne avaavat Wikimedia Commonsin  tallennuskampanjan sopivilla url-parametreilla. Välitettävät parametrit ovat käytetty kampanja, kuvausteksti, koordinaatit, Wikidata-tunniste ja Commonsin luokat. Tallennuksen jälkeen Wikidata-tunnistetta käytetään siihen, että sen avulla haetaan kuvan tietoihin RKY- tai muinaisjäännösrekisteritunnisteet.
Mikä ei mennyt kuin Strömsössä?
Koska teemme tätä ensimmäistä kertaa, niin vastaan tuli luonnollisesti myös odottamattomia asioita.
Yksi sellainen oli, että vaikka Wikipedian moduulien avulla on mahdollista hakea asioita dynaamisesti, niin joko luetteloiden koko kasvoi yli mediawikin kokorajoituksen tai sitten sen päivittämiseen kului järjestelmältä liikaa aikaa. Kummassakin tapauksessa mediawiki jätti osan sivusta näyttämättä.
Tämän seurauksena väliaikaisratkaisuna tallensimme mahdollisimman suuren osan sisällöstä valmiiksi muotoiltuna ja jouduimme yksinkertaistamaan karttoja tai Helsingin tapauksessa jättämällä karttojen tilalle pelkät linkit.
Toinen seikka mihin emme olleet varautuneet oli se, että tiedon lisääminen Wikidataan ei pelkästään riitä vaan jos kohteiden rajoihin halutaan viitata kartalla, niin myös OpenStreetMap:ssa pitää olla tieto viitatun kohteen Wikidata-tunnisteesta. (Esimerkki: Seminaarinmäen rakennukset -kartta ja rakennus OpenStreetMap:ssa)
Suurimmassa osassa kuvauskohteista tällä ei ollut väliä, mutta OpenStreetMapissa olevia tunnisteita oltaisiin tarvittu silloin kun oltaisiin haluttu näyttää kuvauskohteena olevia teitä ja jokia. Siten näiden tunnisteiden kirjaaminen OSM-kartalle on vielä edessä.
Wikipedia Weekly -podcast #125 aiheena Wiki Loves Monuments. Keskustelemassa jaksossa on eri maiden järjestäjiä.
Julkaistu 09.09.2017 kategoriassa Uncategorized, kirjoittanut zache.
Upscaling Images in Helsinki Rephotography 02.10.2021
Suomen saaristo Wikipediassa 03.09.2021
August in Helsinki Rephotography 31.08.2021
Helsinki Rephotography From The Eyes of an Intern 30.07.2021
Women and Non-binaries in Red 15.07.2021
Äksä: Kun some tuli taloon
Ilmapiiri ja käytöstavat - Wikimedia Suomi: Kysely: Mikä saisi sinut julkaisemaan lisää artikkeleita?
Tuntuuko sinustakin, että internet on pilalla? Ylen haastattelussa Wikipedian johtaja, joka uskoo, että nyt alkaa uusi aika: ”Tilinteko on todennäköinen” – Suomi: Kun some tuli taloon
Jalkautunut, avoin opetus ja yliopiston vaikuttavuus: Opiskelijat avoimen tiedon tuottajina yhteiskunnassa – Think Open: Kylmä sota, kuuma tietosanakirja: 136 lähdeviitettä ja 10 artikkelia kurssityönä Wikipediaan
Wikimanian vallassa - Nykytaiteen museo Kiasma: Bringing Cultural Heritage to Wikipedia
Moottorina toimii WordPress Teema: WMFI Theme (Twenty Twelve).